Me isegi ei hakka seda sündmust allikate valguses lähemalt vaatlema ega püüa Watti moodi allikatele nii kriitiliselt läheneda, et analüüsi läbi pilt selgeks teha - ma arvan, et käesoleval juhul pole see võimalik. Uhudi lahingu käsitlustes on ületamatud loogilised vastuolud juba algusest peale ning eelnevalt mainitud küsimärkide  lahendamatusega silmitsi seistes ei hakka me siinkohal uusi tõstatama. Nendime vaid seda, et muslimid said lüüa ning püüame vaadelda selle kajastumist järgnevalt Koraanis. Siinkohal ei hakka süvenema Bolakovi väga huvitavasse tähelepanekusse, et Ibn Hishamile toetudes võib väita, et enne Uhudi lahingut ei esinenud Muhamed sõduritele mitte ilmutusega, vaid tegu oli kõigest unenäo seletusega, mida ta näinud eelneval ööl (Bolshakov, 117).